*Projekts*

LATVIJAS REPUBLIKAS MINISTRU KABINETS

2020. gada „......” ............................. Noteikumi Nr. ........

Rīgā (prot. Nr. .............. .§)

**Kārtība, kādā pašvaldībām piešķir vienreizēju dotāciju, lai līdzfinansētu administratīvi teritoriālās reformas īstenošanas rezultātā radušos administratīvos izdevumus, pašvaldībām apvienojoties**

Izdoti saskaņā ar

Administratīvo teritoriju un apdzīvoto

vietu likuma pārejas noteikumu 10. punktu

1. Noteikumi nosaka vienreizējas dotācijas (turpmāk – dotācija) piešķiršanas kārtību katrai novada pašvaldībai, lai līdzfinansētu administratīvi teritoriālās reformas īstenošanas rezultātā radušos administratīvos izdevumus, pašvaldībām apvienojoties.
2. Dotāciju piešķir un izmaksā par izdevumiem, kas radušies administratīvi teritoriālās reformas rezultātā novada pašvaldībai, pamatojoties uz Administratīvo teritoriju un apdzīvoto vietu likumā noteikto administratīvo teritoriju un administratīvo centru dalījumu.
3. Dotāciju izlieto šādiem administratīvajiem izdevumiem, kas radušies administratīvi teritoriālās reformas īstenošanā:
	1. personāla atalgojums – atlaišanas pabalstu izmaksas;
	2. ar pārreģistrāciju saistīti izdevumi;
	3. informācijas un komunikācijas tehnoloģiju izdevumi;
	4. izdevumi valsts un pašvaldību vienoto klientu apkalpošanas centru apvienošanai un jaunas struktūras izveidošanai.
4. Dotācijas izmaksu nodrošina Valsts reģionālās attīstības aģentūra (turpmāk – aģentūra), kas apstiprina dotācijas piešķiršanu.
5. Dotāciju novada pašvaldībai piešķir un izmaksā, pamatojoties uz aģentūras pieņemto lēmumu.
6. Dotāciju piešķir no ministrijas budžeta programmas 30.00.00 “Attīstības nacionālie atbalsta instrumenti” šim mērķim paredzētiem līdzekļiem 2021.gadam, nodrošinot valsts budžeta līdzfinansējumu katram novadam, kurš izveidosies, apvienojoties pēc vietējo pašvaldību vēlēšanām 2021. gadā, ņemot vērā noteiktos kritērijus:
	1. novada pašvaldībai, kura veidojas, apvienojoties divām administratīvajām teritorijām, kopējā atbalsta summa līdz 143 333 *euro;*
	2. novada pašvaldībai, kura veidojas, apvienojoties trim administratīvajām teritorijām, kopējā atbalsta summa līdz 215 000 *euro;*
	3. novada pašvaldībai, kura veidojas, apvienojoties četrām administratīvajām teritorijām, kopējā atbalsta summa līdz 286 667 *euro;*
	4. novada pašvaldībai, kura veidojas, apvienojoties sešām administratīvajām teritorijām, kopējā atbalsta summa līdz 430 000 *euro;*
	5. novada pašvaldībai, kura veidojas, apvienojoties septiņām administratīvajām teritorijām, kopējā atbalsta summa līdz 501 667 *euro;*
	6. novada pašvaldībai, kura veidojas, apvienojoties astoņām administratīvajām teritorijām, kopējā atbalsta summa līdz 573 333 *euro.*
7. Novada pašvaldība var pretendēt uz dotācijas saņemšanu, ja aģentūrā līdz 2021. gada 15.septembrim iesniedz norēķinu kontu Valsts kasē un domes lēmumu, kurā norāda pieprasāmās dotācijas apjomu un galvenās izdevumu pozīcijas.
8. Aģentūra divu nedēļu laikā pēc šo noteikumu 7.punktā minētā novada domes lēmuma saņemšanas to izvērtē, nepieciešamības gadījumā aģentūra saņēmējam pieprasa papildu informāciju un pieņem vienu no lēmumiem:
	1. ja novada domes lēmums atbilst dotācijas piešķiršanas kritērijam un izlietojuma mērķim, aģentūra lemj par dotācijas piešķiršanu novada pašvaldībai;
	2. ja novada domes lēmums neatbilst dotācijas piešķiršanas kritērijam un izlietojuma mērķim, aģentūra pieņem pamatotu lēmumu par dotācijas nepiešķiršanu novada pašvaldībai.
9. Aģentūra pieņemto lēmumu piecu darba dienu laikā paziņo novada pašvaldībai un pārskaita piešķirto dotāciju uz novada pašvaldības norādīto norēķinu kontu.
10. Novada pašvaldībai dotācija jāizlieto līdz 2021.gada 31.decembrim.
11. Novada pašvaldības domes priekšsēdētājs ir atbildīgs par saņemtās dotācijas izlietošanu atbilstoši paredzētajam mērķim.
12. Novada pašvaldības domes priekšsēdētājs līdz 2022. gada 1. februārim iesniedz aģentūrā pārskatu par piešķirtās dotācijas izlietojumu (Pielikums), pievienojot izdevumus pamatojošus dokumentus.
13. Dotācijas izlietojuma atbilstību mērķim pārbauda aģentūra.
14. Ja novada pašvaldība piešķirto dotāciju nav izlietojusi saskaņā ar šo noteikumu 3. punktu, aģentūra var lemt par piešķirtās dotācijas atprasīšanu. Atgūtos finanšu līdzekļus ieskaita valsts budžetā.
15. Aģentūra pieņemto lēmumu piecu darba dienu laikā paziņo novada pašvaldībai.

Ministru prezidents A. K.Kariņš

Vides aizsardzības un reģionālās attīstības ministrs J.Pūce